P6_TA(2004)0007

EU/Madagaszkár halászati egyezmény *

Az Európai Parlament jogalkotási állásfoglalása az Európai Gazdasági Közösség és a Madagaszkári Köztársaság közötti, a Madagaszkár felségvizeiben történő halászatról szóló egyezményben rögzített, 2004. január 1-je és 2006. december 31-e közötti tonhalhalászati lehetőségeket és a pénzügyi hozzájárulást meghatározó jegyzőkönyv megkötéséről szóló tanácsi rendeletre irányuló javaslatról (COM(2004)0218 — C5-0186/2004 — 2004/0070(CNS))

(Konzultációs eljárás)

Az Európai Parlament,

- tekintettel a tanácsi rendeletre irányuló javaslatra (COM(2004)0218) [1],

- tekintettel az EK-Szerződés 37. cikkére és 300. cikkének (2) bekezdésére,

- tekintettel az EK-Szerződés 300. cikke (3) bekezdésének első albekezdésére, amelynek megfelelően a Tanács konzultált a Parlamenttel (C5-0186/2004),

- tekintettel eljárási szabályzata 51. cikkére és 83. cikke (7) bekezdésére,

- tekintettel a Halászati Bizottság jelentésére és a Fejlesztési Bizottság véleményére (A6-0002/2004),

1. jóváhagyja a módosítás szerinti tanácsi rendeletre irányuló javaslatot és jóváhagyja a jegyzőkönyv megkötését,

2. utasítja elnökét, hogy továbbítsa a Parlament álláspontját a Tanácshoz, a Bizottsághoz, valamint a tagállamok, illetve a Madagaszkári Köztársaság kormányaihoz és parlamentjeihez.

A Bizottság által javasolt szöveg | A Parlament módosításai |

1. Módosítás

(4a) preambulumbekezdés (új)

| (4a) Az EU halászati érdekeinek védelmét össze kell hangolni a halászati erőforrásokkal való fenntartható gazdálkodással gazdasági, társadalmi és környezeti szempontból, valamint a halászatból élő partmenti népesség fejlődésével, |

2. Módosítás

(4b) preambulumbekezdés (új)

| (4b) A Bizottságnak folytatnia kellene a Madagaszkárral létrejött megállapodás fenntartható jellegére vonatkozó hatástanulmányok készítését, |

3. Módosítás

(4c) preambulumbekezdés (új)

| (4c) A Bizottságnak biztosítania kellene, hogy a rendelkezésre bocsátott pénzügyi forrásokat a megállapodásban rögzített célokra fordítsák, továbbá ellenőriznie kellene a megállapodás helyi népességek - különösen a hagyományos halászatból élő partmenti közösségek - helyzetének fejlődésére gyakorolt hatását, |

4. Módosítás

3a. cikk (új)

| 3a. cikk A Bizottság megküldi a jegyzőkönyv 3. cikkének (5) bekezdésében előírt, a tervezett intézkedésekre előirányzott pénzügyi források elemzését tartalmazó éves jelentését az Európai Parlament és a Tanács részére. |

5. Módosítás

3b. cikk (új)

| 3b. cikk A jegyzőkönyv hatályának utolsó évében, az annak meghoszszabbítására irányuló tárgyalások megkezdése előtt a Bizottság költség-haszon elemzést, a halászati lehetőségek kihasználását, valamint a tervezett intézkedések végrehajtásának elemzését tartalmazó általános értékelő jelentést nyújt be az Európai Parlament és a Tanács számára, annak érdekében, hogy vizsgálni lehessen a jegyzőkönyv gazdasági, társadalmi és környezeti hatását. |

6. Módosítás

3c. cikk (új)

| 3c. cikk Ezen jelentések alapján, s figyelembe véve az Európai Parlament véleményét e tárgyban, a Tanács szükség esetén felhatalmazza a Bizottságot újabb jegyzőkönyv elfogadására irányuló tárgyalások megkezdésére. |

[1] A Hivatalos Lapban még nem tették közzé.

--------------------------------------------------